Kummentatur tal-futbol li lbieraħ kien immultat flimkien mal-editur maniġerjali ta’ Smash TV €3000 wara rimarki lejn referee ta’ logħba futbol qal fi stqarrija li se jkun qiegħed jappella mis-sentenza għax skont hu l-qorti kienet iebsa wisq miegħu. Josef Galdes qal li għal kuntrarju ta’ dak li ġie rrapportat ilbieraħ, il-logħba bejn Sliema u Qormi li ntlagħbet fil-29 ta’ Marzu, 2010 u qatt ma kienet trasmessa b’mod dirett iżda rrekordjata fuq Smash TV. Huwa żied jgħid ukoll li kien immultat €1500 biss u mhux €3000. Qal li huwa qatt ma ġie nnottifikat biex jidher quddiem il-Qorti f’dawn l-aħħar sentejn biex jiddefendi l-każ kontrih waqt li sostna li għal diversi drabi kien hemm tentattivi personali biex tinstab soluzzjoni b’mod amikevoli mar-referee Chris Lautier Huwa temm jgħid li jħoss li s-sentenza tal-qorti hija iebsa fil-konfront tiegħu bħala ġurnalist meta għadda kumment umoristiku li fil-midja internazzjonali skont hu nisimgħu ta’ kuljum. Fil-fatt fis-sentenza joħroġ li huwa ma tantx kien qed jaqbel ma’ kif ir-referee kien qed jikkontrolla l-logħba u sejjaħlu, bħala l-figolla tas-sena meta dan ordna penalty. Fi tmiem l-istqarrija tiegħu, is-Sur Galdes  ittama li din sentenza ma tirriżultax fil-bidu ta’ nuqqas ta’ libertà ta’ esperessjoni “ma’ ġurnalist li dejjem kien irrispettat”. Qal li b’dawn il-punti kollha qiegħed jiddikjara li se jkun qiegħed jappella minn din is-sentenza. Fil-ġudizzju tiegħu lbieraħ, il-Maġistrat Francesco Depasquale sejjaħ il-kummentarju tal-logħba bħala wiehed baxx u kważi redikolu, u għalkemm xi deċiżjonijiet li ħa r-referee waqt il-logħba kienu kontroversjali, il-kummentatur seta’ evita kummenti li ma kienx hemm posthom.